Potjera za ubojicama iračkog svećenika (8/4/04) - 2004-04-08
Za sudjelovanju u ubojstvu Sayyeda Abdula Majeeda al-Khoeija osumnjičeno je preko dvadeset ljudi. Među uhićenima je Mustafa Yakoubi, su
10. travnja navršit će se godinu dana od ubojstva iračkog šiitskog svećenika Sayyeda Abduha Majeeda al-Khoeia. Samo nekoliko dana nakon što se vratio u Irak iz egzila u Londonu, sasjekla ga je gomila koja se okupila u svetištu Imama Alija u Najafu. Sayyed Abdul Majeed bio je rodom iz ugledne obitelji šiitskih muslimanskih svećenika, koji su poticali dijalog među pripadnicima raznih vjerskih zajednica u Iraku. Odrastajući u Najafu, iz prve je ruke vidio brutalnost režima Saddama Husseina. Godine 1991., natjeran je u egzil. No, čim je Irak oslobođen, vratio se u nadi da će pomoći svojim sugrađanima da obnove vlastitu zemlju. Preko dvadeset ljudi osumnjičeno je za ubojstvo Sayyeda Abdula Majeeda al-Khoeija. Među desetak njih koji su već uhićeni je i Mustafa Yakoubi, suradnik Moqtade al-Sadra, ekstremističkog šiitskog svećenika čije terorističke gomile napadaju koalicijske snage i iračke građane. Petog travnja, koalicijski dužnosnici objavili su da je jedan irački istražni sudac izdao uhidbeni nalog za al-Sadrom. Taj nalog, kažu koalicijski dužnosnici, može biti proveden bilo kada. Dan Senor, glasnogovornik koalicijske prijelazne uprave, kaže da se nasilje u Iraku neće tolerirati. "Danas se u Iraku ne vodi debata između dvije etničke zajednice ili dvije pokrajine, već između umjerenih i ekstremista, a ekstremistima u Iraku nema mjesta." Predsjednik George Walker Bush izjavio je da ljudi poput Moqtada al-Sadra žele o budućnosti Iraka odlučivati "silom". "U ovom slučaju, sa Sadrom, radi se o osobi koja je odlučila pribjeći sili, umjesto da omogući procvat demokracije. Mi to ne možemo dozvoliti." Predsjednik Bush je kazao da "nas teroristi žele pokolebati". "Zato je pred nama u Iraku težak zadatak. No, mi nećemo skrenuti sa zacrtanog puta. Učinit ćemo ono što treba. Osigurat ćemo zaživljavanje slobodnog Iraka, ne samo za sigurnost te zemlje, već i za dobrobit slobodnih naroda diljem svijeta." Iračanima poručujemo, rekao je predsjednik Bush, "da ne trebaju strahovati da će im Amerika okrenuti leđa i pobjeći."